सरो कन्ने सरबंध त्रुट्टे दे अज्ज अट्ठ रोज होई गेदे हे। इनें अट्ठें रोजें च ओ कुतै बी नईं हा गेआ। बस इऐ सोचदा रेआ जे कुन्तो कन्नै मलाटी कियां होऐ? उसी नईं हा पता जे कुन्तो कनेह् घरमोलें च फसी दी ऐ। ओदे जिस शलैपे ने जगतू गी अपनी जिंदू दा बी थौह् नईं रौह्न दित्ता हा, कुन्तो गी आपूं कदें ओदा बचार बी नईं हा आया। ते जगतू गी इब्बी कुत्थें पता हा जे जीवनै दे खेतरै च सच्चै दा हल चलाइयै, मेह्नतू दे बीऽ सुट्टियै बी कुन्तो गी बिपतें दी पुज्ज गै थोई ऐ। पर जगतू गी इनें गल्लें दा पता कियां होई सकदा हा? ओ शराब, रपे रूपै दा लोभी हा। कुन्तो दे रूपै उसी खरीदी लैता हा, ते सरो दे रूपै गी उसने बिसराई ओड़ेआ हा। इस्सै करी सन्न मारे दे बी हुन उसी मते ध्याड़े होई गे हे। घरै च दड़े दे, शराब पी-पी इनें दिनें ओ इऐ सोचदा रेआ जे कुन्तो कन्ने झत्त कियां होऐ? इस्सै गल्ला उसने खैरू गी बी सद्दी भेजेआ हा पर खैरू आया नईं हा। इस गल्लै दा जगतू गी रोह् ते मता हा, पर ओ करी के सकदा हा? अज्ज उसने फी इऐ सोचेआ जे पैह्ले आंगू, इक बारी कुन्तो कन्ने चलियै गल्ल करी लै। हुन बी नईं मन्नी तां जबरदस्ती करग।